Source: http://www.bihon.ro/facuti-ko-pe-propriul-teren/1509749
Timestamp: 2017-09-25 19:00:46+00:00

Document:
Făcuţi KO pe propriul teren - BIHON
1. martie 2015 14:24	 Reactualizat la:	 1. martie 2015 20:23
CSM U Oradea a pierdut cu scorul de 65-87 meciul de acasă cu BC Mureş.
Baschetbaliştii orădeni nu au reuşit o minune în partida cu BC Mureş, pierdută fără drept de apel. Echipa noastră nu a putut surmonta numeroasele probleme de lot cu care se confruntă şi a fost depăşită categoric, într-o manieră nu prea întâlnită în ultimii ani, mai ales pe terenul propriu.
Orădenii s-au aflat în avantaj doar în primele şase minute, în care au condus cu 12-8 (‘6), după coşul de la distanţă al lui Markovic. Dykes a înscris apoi în minutul 7 pentru 12-13 şi oaspeţii n-au mai cedat iniţiativa până în finalul partidei.
Opt minute fără punct
Gazdele s-au oprit parcă la fatidica cifră de 12, nereuşind să mai înscrie, greu de crezut, din minutul 6 până în minutul 14! Între timp, BC Mureş s-a distanţat decisiv, scorul devenind 12-22. Corpodean a marcat la mijlocul sfertului secund pentru 14-22, după care mureşenii au sporit în continuare ecartul pe tabela de marcaj. CSM U Oradea a înscris doar 30 de puncte până la pauză, scor 30-43. În sfertul trei, oaspeţii au mărit diferenţa, scor 46-69, pe fondul resemnării gazdelor. Cea mai mare diferenţă s-a înregistrat în minutul 37, de 31 de puncte, scor 54-85. În ultimele minute, oaspeţii au trimis în teren câteva rezerve. Rezultatul final, 65-87 consemnează una dintre cele mai grele înfrângeri suferite de echipa noastră pe propriul teren în ultimii ani.
Pentru gazde, a fost un meci de coşmar, în care nu le-a reuşit practic nimic, în timp ce mureşenii s-au aflat în plină formă. Prestaţia orădenilor îşi are explicaţiile sale, în condiţiile absenţelor lui Ţibîrnă, Hatten, Popescu, Pantic şi Subotic. Jucătorii noştri au însă obligaţia de a-şi strânge rândurile şi a se mobiliza în meciurile care urmează, pentru a nu compromite întregul sezon.
„Nu ne-a mers nimic, dar era de aşteptat”
Antrenorul CSM U Oradea, Cristian Achim a pus eşecul cu BC Mureş pe seama situaţiei generale dificile în care se află echipa sa, încă de la începutul sezonului. „În jocul nostru nu a mers nimic şi este normal să fie aşa. Nu mă refer la absenţele celor doi jucători suspendaţi, ci la faptul că noi nu ne putem antrena normal încă de la începutul sezonului. În permanenţă am fost nevoiţi să schimbăm formulele de echipă, schemele de joc şi aşa mai departe. În aceste condiţii, este foarte greu, dacă nu imposibil. În meciul cu Mureşul, am jucat în şapte oameni, din care unul nu a evoluat pe postul său obişnuit”, a declarat Cristian Achim.
Antrenorul orădean este îngrijorat de implicaţiile înfrângerii cu BC Mureş. „Acest rezultat complică foarte tare situaţia noastră în clasament. Oricum şi înaintea acestei partide ne aflam într-o situaţie delicată. Avem un meci în plus faţă de majoritatea celorlalte echipe şi la o privire mai atentă, se poate observa adevărata noastră situaţie din clasament. Dar nu a depins de noi, un an de zile ne-a fost imposibil să ne antrenăm în formulă completă. Eu nu cunosc un alt caz în care să se accidenteze atâţia jucători autohtoni, plus principalul fundaş al unei echipe. Accidentarea lui Hatten ne-a pus capac la tot ce ni s-a întâmplat. Nu ne rămâne decât să muncim, să ne antrenăm şi să încercăm să scoatem maximum din ceea ce avem”, a conchis Cristian Achim.
CSM U Oradea – BC Mureş Târgu Mureş 65-87 (12-17, 18-26, 16-26, 19-18)
CSM U Oradea: Markovic 14 (3×3), Paşca 9 (3), Dillon 9 (1), Krapic 7 (1), Nuhanovic 13, Corpodean 5 (1), Vlahovic 8 (1). Nu au jucat Varga, Sg. Pop, Hora, Kupusavei, Ionescu. Antrenor: Cristian Achim
BC Mureş: Polyak 6 (2), Barro 9, Adamovic 13 (3), Peciukas 17 (3), Ivanovic 13 (3), Dykes 18 (2), Jakab, Lázár 2, Gajovic 7 (1), Căpuşan 2. Antrenor: Audrius Prakuraitis
Arbitri: Marius Ciulin, Ciprian Stoica, Cosmin Prişcă. Comisar FR Baschet: Marius Marinescu
Taguri: baschet masculin, bc mures, CSM U Oradea, infrangere, oradea

References: CSM 
 CSM 
 CSM 

CSM 

CSM 
 CSM